
Kõik õigused on kaitstud rahvusvahelise autoriõigusega.

Raamatu või selle osade kasutamiseks ja paljundamiseks tuleb tagada väljaandja kirjalik luba. Ilma loata võib kasutada lühikesi tsitaate arvustuste või artiklite tarbeks.



1. peatükk




Kellel on ja kellel ei ole



Kas see vastab tõele?

„… sest kellel on, sellele antakse, ja kellel ei ole, sellelt võetakse ära seegi, mis tal on.”

Mk 4:25

See peab olema tõsi, ehkki tegemist on veidralt kõlava kirjakohaga. Milline ebaõiglaselt kõlav kirjakoht! Miks peaksid need, kellel on raha, saama seda veelgi juurde? Miks peaksid need, kellel on vähe, kaotama selle piskugi, mis neil on? Miks on elus nii, et need, kellel on, saavad juurde? Miks on nii, et kõik toimib täpselt vastupidi sellele, mida eeldame?

Mainitud kirjakoht võib kõlada ebaõiglaselt, aga see vastab tõele kahel põhjusel. See vastab tõele, sest seda on öelnud Jeesus. „Taevas ja maa hävivad, aga minu sõnad ei hävi” (Mt 24:35). Jeesuse sõnad on võimsaimad sõnad, mida eales räägitud.

Teine põhjus, miks nimetatud kirjakoht tõele vastab, on see, et me näeme seda kõikjal enda ümber. Igaüks tahab saada rohkem, aga mitte kõik ei saa rohkem. Kes siis saab rohkem?

Eeldame, et neid, kellel ei ole palju, tuleks aidata. Tahame, et kõigil oleks vähemalt nii palju, mis on eluks esmavajalik. Samal ajal on elu ja ajalugu meile näidanud, et kõike saab rohkem see, kellel on. Tasub üksnes ringi vaadata, et veenduda: need, kellel ei ole palju, kaotavad selle vähesegi, mis neil on! Me kõik näeme, et Jeesuse sõnad vastavad tõele.

See veidrana tunduv kirjakoht on siinse raamatu kese. Sulle saab selgeks, et see veidrana tunduv kirjakoht kehtib nii füüsiliste kui ka vaimsete asjade kohta. Vaatame, mida tähendab sõnapaar „kellel on”.

Tema, kellel on, füüsilised asjad

1.	Kellel on raha, majad ja autod, see saab raha, maju ja autosid juurde.

Rikkad inimesed (kellel on) saavad rikkamaks ja paistab, et neil ei ole millestki puudu. Samal ajal jäävad vaesed iga päevaga vaesemaks.

Maailma vaeseim manner Aafrika on ainuke maailmajagu, mis on viimase kolmekümne aasta jooksul jäänud järjest vaesemaks. Niigi rikkad Ameerika ja Euroopa on saanud rikkamaks ning suurendanud oma kullavarusid, jõukust ja vara. Paremat taristut vajavas Aafrikas on aga kodusõjad ja hõimukonfliktid hävitanud selle vähesegi taristu.

On selge, et suurema tõenäosusega ehitab rohkem maju inimene, kes on juba ehitanud ühe maja. Inimene, kes ei ole maja ehitanud, ei ehita tõenäoliselt ka edaspidi ühtegi maja. Tõenäosus elamispind kaotada on suurem inimese puhul, kellel ei ole maja. Tõenäosus saada välja tõstetud on suurem inimese puhul, kellel ei ole maja.

Tõenäosus autosid juurde soetada on suurem inimeste puhul, kellel juba on autod. Tõenäosus sõita aastaid bussi ja taksoga on suurem vaeste inimeste puhul, kellel ei ole autot ning kes sõidavad alatasa bussi ja taksoga.

2.	Kellel on töö, see saab tööpakkumisi juurde.

Tõenäosus saada rohkem tööpakkumisi on suurem inimese puhul, kellel juba on töö. Kui sa töötad kokana hotelliketis Golden Tulip, on tõenäoline, et hotelliketi Sheraton uus hotell pakub sulle koka ametikohta. Äsja kohaliku toitlustuskooli kokakursused läbinud inimesele pakutakse paraku väiksema tõenäosusega tööd hotelliketi Sheraton uues hotellis. Kellel on töö, sellel on suurem tõenäosus saada uusi tööpakkumisi. Panga laekurina töötaval inimesel on suurem tõenäosus saada mõnest teisest pangast pakkumine asuda veelgi paremale töökohale. Kahjuks pakub pank väiksema tõenäosusega tööd inimesele, kellel on kaks ülikoolidiplomit. See inimene peab püüdlikult tööd otsima ja mitu korda eitavaid vastuseid kuulma.

3.	Kellel on laps, see saab lapsi juurde.

Lapsi sünnitavad need, kes saavad lapsi kergemini. Lastega naised on sageli õnnetud, et nad on taas jäänud rasedaks. Neil on juba mitu last. Kahjuks on lastetutel inimestel raskusi isegi ühe lapse saamisega. See on kurb paradoks, aga selline meie maailm juba kord on.

4.	Kellel on poliitiline võim, see saab poliitilist võimu juurde.

Poliitiliselt võimsatel perekondadel on suurem tõenäosus poliitilist võimu juurde saada. Sul võib tekkida küsimus, miks peaks Bushide või Kennedyte perekonnas olema kaks Ameerika presidenti.

Sa võid tahta, et kuulsad poliitikud või presidendid tuleksid mõnest teisest perekonnast. Siiski on tõenäolisem, et presidendid tulevad tuntud perekondadest.

5.	Kellel on haridus, see saab haridust juurde.

Advokaadid ja arstid võrsuvad suurema tõenäosusega advokaatide ja arstide perekondadest. On ebatõenäoline, et kirjaoskamatud inimesed ja külaelanikud sünnitavad advokaate, arste ja teadlasi.

Nõnda on see kirjakoht taas täide läinud. See, kelle peres on haritud inimesed, saab oma perre haritud inimesi juurde. See, kelle peres ei ole haritud inimesi, paistab kaotavat ka selle, mis tal on.

6.	Kellel on kõrgetel kohtadel sõpru, see saab sõpru juurde.

On tõenäoline, et see, kes tunneb tähtsaid inimesi, tutvub aastate möödudes veelgi rohkemate tähtsate inimestega. Külaelanik või vaene kirjaoskamatu inimene, kes ei tunne ühtki inseneri, arsti ega advokaati, ei tunne tõenäoliselt ka aasta pärast ühtegi tähtsat isikut. Tema vaesuse tõttu võivad inimesed tema vastu sootuks huvi kaotada ja tema sõprade ring võib kahaneda.

7.	See, kes on kuulus, saab veelgi kuulsamaks.

Kuulus inimene saab tõenäoliselt veelgi kuulsamaks, kui ta jätkab samal rajal. Tundmatu külaelaniku puhul ei ole tõenäoline, et ta on aasta pärast kuulus.

Kellel on vaimsed asjad

1.	Teadmised Jumalast kasvavad suurema tõenäosusega inimese puhul, kellel on sellised teadmised. Tõenäoliselt kasvavad tema teadmised Jumalast ja suureneb jumalakartus. Inimesed, kes on võitud, saavad aastate möödudes veelgi suurema võidmise.

2.	Evangelist, kes on võitnud palju hingi, võidab järgmisel aastal tõenäoliselt veel rohkem hingi. Tõenäoliselt on tal veelgi suuremad krusaadid, samal ajal kui väga väikese kuulajaskonnaga evangelist, kes korraldab väikeseid krusaade, saab tõenäoliselt tunda osalejate arvu kahanemist. Kirikus käiv noormees, kes on oma kristliku elu jooksul võitnud ainult ühe hinge, ei võida käimasoleval aastal tõenäoliselt ühtegi hinge.

3.	On tõenäoline, et suure koguduse pastoril on aasta pärast veelgi suurem kogudus. Koguduse kasv on tõenäolisem selle pastori puhul, kellel on suur kogudus. Väiksemaks muutub suurema tõenäosusega kogudus, mis on väike. Väikese koguduse puhul on liikmete kadu ja tegevuse lõpetamine tõenäolisem kui suure koguduse puhul.



4.	Paistab, et võitud jumalateenri anded ja võidmine suurenevad. Näib, et nad jõuavad rohkemate inimesteni ja teevad Issanda heaks rohkem tegusid. Paistab, et andetud inimesed muutuvad veelgi vähem huvipakkuvaks. Nad kipuvad võidmisest veelgi kaugemale jääma.

5.	Paistab, et pastorid, kellel on kogudusehooned, ehitavad hooneid juurde. Näib, et neid, kelle kogudustel ei ole kodu, ähvardab rendipinnalt väljatõstmise oht. Paistab, et väiksemate koguduste liikmed lähevad üle suurematesse kogudustesse, jättes niigi väikeste koguduste read tühjaks.

6.	Suure sissetulekuga koguduste puhul on tõenäolisem, et sissetulek on suur ka aasta pärast. On tõenäoline, et väikese sissetulekuga kogudused kaotavad aasta jooksul liikmeid ja tulu.

7.	On tõenäoline, et evangeeliumi kuulutajad, kes on välja õpetanud palju lootustandvaid juhte, jätkavad inimeste väljaõpetamist. Neil, kes ei ole eales juhte välja õpetanud, on väiksem tõenäosus saada järeltulija.

Miks see nii on?

Miks vastab igati tõele Jeesuse väide, mille kohaselt antakse neile, kellel on?

Miks need, kellel on, saavad juurde

Need, kellel on, on kindlal viisil toiminud, mis on andnud neile selle, mis neil on. Need, kellel on, jätkavad tavaliselt ka edaspidi samade kasvu põhimõtete järgimist.

Miks need, kellel ei ole, kaotavad sellegi, mis neil on

„Võtke nüüd tema käest talent ära ja andke sellele, kellel on kümme talenti!”

Mt 25:28

Need, kellel ei ole palju, ei järgi kindlaid rikkust tagavaid põhimõtteid ega eesmärke. Need, kellel ei ole, järgivad tavaliselt halbu põhimõtteid ja eesmärke, mis on toonud kaasa vaesuse. See süvendab nende vaesust ja muudab probleemid veelgi keerulisemaks.

Kiire pilk Aafrika riikidele ja majandustele näitab, et võrreldes viiekümne aasta taguse ajaga on vaesuse põhjused praegu veelgi keerulisemad ja sügavamad. Kui toona oleks Aafrikat koloniaalmaade vaesusest päästnud üksnes ime, siis nüüd läheb vaja tuhat imet, et aidata Aafrika välja praegusest olukorrast. See tuleneb asjaolust, et Aafrika raskused ja valukohad on suurenenud, mitmekordistunud ja muutunud keerulisteks probleemideks, mida on väga keeruline lahendada.

Sügavas kriisis ning raskustes ja vaesuses sipleval teenistusel on sageli probleeme, mis jäävad tavasilmale märkamatuks. Tihtipeale on need probleemid sügavalt juurdunud, keerulised ja pikaajalised. Need probleemid on sageli keeruliste probleemide tüsistused. See on põhjus, miks Jeesus ütles, et kellel on, sellele antakse, aga kellel ei ole, see kaotab sellegi, mis tal on.

Mida me tegema peame?

Mida me kohe tegema peame? Me peame tegutsema ausalt ja välja selgitama maailmas esineva ebavõrdsuse põhjused, nii vaimsed kui ka rahalised. Me peame välja selgitama need väikesed asjad, millel on silmanähtavalt suur mõju. Me peame keskenduma õppetundidele, mida saame põhimõttest „kellel on”. Vaesusest rikkuseni jõudmiseks ei ole kiiret lahendust.

See raamat ei keskendu jõukusele. Jõukust käsitlevates raamatutes ei ole midagi halba. Ma usun jõukusesse. See raamat läheb aga sügavamale ja püüab lahti mõtestada Jeesuse salapäraseid sõnu, kui ta ütles: „Sest kellel on, sellele antakse, ja kellel ei ole, sellelt võetakse ära seegi, mis tal on.” Selle raamatu põhimõtteid rakendades saab sinust see, kellel on.

Hämmastaval kombel kinnitavad Jeesuse sõnades peituvat tõde ilmalike teadlaste uuringud. Ilmalike inimeste avastuste lähem vaatlus aitab mõista, miks sellele, kellel on, antakse juurde ja see, kellel ei ole, kaotab sellegi, mis tal on.

Jeesuse sõnad on väga tähendusrikkad. Tema sõnad selgitavad ka ilma uuringuteta, mis tingib selles maailmas jõukuse ja vaesuse.

Ära suhtu põlastavalt teadmistesse ja tarkusesse, mida pakub see raamat. Suhtu sellesse täie tõsidusega, sest Jumala Vaim on teadmise vaim.

Tõesti, Jeesuse tarkusele ja Tema sõnadele ei leidu võrdset. Taevas ja maa hävivad, aga sulle saab selgeks, et need, kellel on, saavad juurde ja need, kellel ei ole, kaotavad selle vähesegi, mis neil on.



2. peatükk




Kellel on, see saab juurde, sest tal on head omadused ja positiivne suhtumine



„Just seepärast te peategi olema kõigiti valmis arendama oma usus voorust, vooruses tunnetust, tunnetuses kasinust, kasinuses kannatlikkust, kannatlikkuses vagadust, vagaduses vennalikkust, vennalikkuses armastust,

sest KUI TEIL SEDA KÕIKE ON, JA VEEL RIKKALIKULT, siis TE EI JÄÄ LAISAKS EGA VILJATUKS meie Issanda Jeesuse Kristuse tundmises…”

2Pt 1:5-8

Ülaltoodud kirjakoht näitab meile, et selle kõige olemasolu hoiab ära laiskuse, viljatuse ja ebaproduktiivsuse. See kõik, millest Peetrus räägib, on head isikuomadused nagu usinus, usk, voorus, kasinus jne. Just need head omadused inimeses tagavad viljakuse ja produktiivsuse.

Head isikuomadused aitavad välja murda viljatuse, ebaproduktiivsuse ja edutuse nõiaringist. Viljatus kõneleb põuasest maastikust, mille tootlikkus on väga väike. Kuivad ja viljatud maad, mis kuuluvad sellele, kellel ei ole, annavad tunnistust kindlate heade isikuomaduste puudumisest. Millised head isikuomadused teevad inimesest selle, kellel on? Just sellele see peatükk keskendubki. Viljakuse, produktiivsuse ja küllusega on seotud üheksa olulist head omadust.

Need head omadused on välja toodud Jumala Sõnas ja ülalolevas kirjakohas. Need isikuomadused teevad igaühe rikkaks.

Sellised isikuomadused tuleb ära tunda, neid tuleb edendada ja endas arendada, et sinust saaks see, kellel on. Piibel õpetab meile, et nende heade omaduste olemasolu kaotab viljatuse, ahtruse ja vaesuse.

Need head omadused on usinus, usk, voorus, tunnetus, kasinus, kannatlikkus, vagadus, vennalikkus ja armastus. Kuna tegemist on väga oluliste omadustega, siis pead sa neist igaühe kohta üht-teist teadma ja aru saama, kuidas need toimivad.

HEA OMADUS: USINUS

Usinus on inimese püsiv ja järjekindel püüd lahendada probleeme, ületada raskusi ja saavutada suuri asju.

Neli asja, mida sa peaksid teadma usinuse kohta

1.	Usinus on isikuomadus, mis teeb inimese rikkaks.

Peaaegu igaüks, kes on rikas, on ka usin.

„Laisk käsi toob vaesuse, aga VIRGAD KÄED TEEVAD RIKKAKS.”

Õp 10:4

2.	Usinus on isikuomadus, mis teeb inimesest juhi. Enamik juhte on rikkad ja jõukad, sest nad on kõikidest oma alluvatest ees.

„KÄRMETE KÄSI VALITSEB, aga laisk peab orjama.”

Õp 12:24

3.	Usinus kui isikuomadus annab inimesele ideid, mis viivad külluse ja rikkuseni.

„VIRGA KAVATSUSED TOOVAD KÜLL KASU, aga kõik ruttajad saavad ometi kahju.”

Õp 21:5

4.	Usinus on isikuomadus, mis tagab ülendamise.

„Kui näed meest, kes oma töös on tubli, SIIS ON TA KOHT KUNINGATE, mitte alama rahva teenistuses.”

Õp 22:29

Ajaloost näeme, et usinus on teinud inimesed rikkaks ja edukaks. Tähelepanelikum pilk juhtidele, miljonäridele ja külluses suplejatele paljastab sageli suure usinuse ja töökuse. Klassikaline näide usinuse olulisusest on lugu sellest, kuidas loodi kiirtoidurestoranikett KFC.

Kuidas usinus pani aluse maailmakuulsale kiirtoidurestoraniketile Kentucky Fried Chicken

Kui kolonel Harland Sanders 65-aastaselt pensionile läks, oli tal ette näidata ainult üks vana sportauto, igakuine 105-dollariline pensionitšekk ja retsept kana valmistamiseks.

Teades, et pensionist ta ära ei ela, võttis ta kana valmistamise retsepti, istus autorooli ja hakkas püüdlema rikkuse poole. Tema esialgne plaan oli müüa kana valmistamise retsept restoraniomanikele, kes annaksid talle iga müüdud kanatüki pealt viis senti. Esimene restoranipidaja, kellele ta helistas, lükkas tema pakkumise tagasi.

Nõnda tegi ka järgmine restoranipidaja.

Ja järgmine.

Nõnda tegid järgmised tuhat restoranipidajat.

Esimesed 1008kolonel Sandersi müügikõnet lõppesid tagasilükkamisega. Sellegipoolest ei jätnud ta restoraniomanikele helistamist. Ta reisis läbi USA ja magas autos, et raha säästa. 1009.kõne päädis esimest korda nõusolekuga. See on koht, kus usinuse määratlus on ehk pisut kergemini mõistetav: see on inimese püsiv ja järjekindel püüd lahendada probleeme, ületada raskusi ja saavutada suuri asju.

Pärast kaht aastat igapäevast müügitööd oli ta sõlminud lepingu viie restoraniga. Siiski rühkis kolonel Sanders edasi, teades, et tal on suurepärane kana valmistamise retsept ja et ühel päeval saab tema idee menukaks. Selle loo lõpp on sulle muidugi teada. Tema ideed saatiski menu. 1963.aastaks olid tal üle kogu riigi lepingud 600restoraniga, mis valmistasid tema salaretsepti järgi 11ürdi ja vürtsiga praekana nimega Kentucky Fried Chicken.

1964.aastal ostis tulevane Kentucky kuberner John Brown ta välja. Müügitehing tegi temast küll multimiljonäri, aga ta esindas ja reklaamis KFC-d kuni oma surmani 1990.aastal.

Kolonel Sandersi lugu annab olulise õppetunni: iial pole hilja otsustada mitte kunagi alla anda. Oma varasemas elus tegeles ta teiste ettevõtlusprojektidega, aga need ei olnud edukad. 1930-ndatel oli tal bensiinijaam ja 40-ndatel restoran, aga ta lõi mõlemale käega. 65-aastaselt otsustas Harland Sanders, et tema kanaretsepti idee on õige idee ja ta ei andnud alla hoolimata korduvatest eitavatest vastustest.

Ta teadis, et kui ustele koputamist jätkata, ütleb keegi lõpuks jah. Sellisest ellusuhtumisest rääkis ka Jeesus. Ta käskis meil olla usinad! Jeesus ütles: „Paluge, ja teile antakse, otsige, ja te leiate, koputage, ja teile avatakse” (Lk 11:9). Me peame oma missiooni järgides olema järeleandmatud ja pidurdamatud.

Abraham Lincolni usinus

Kuulus USA president Abraham Lincoln on teine hea näide usinast ja pidurdamatust mehest, kes ei andnud kunagi alla ega teinud järeleandmisi. Hoolimata paljudest läbikukkumistest ja raskustest püsis ta poliitilisel kursil, kuni saavutas edu. Arvukad lüüasaamised teda ei heidutanud. Ta oli järjekindel ja tema lakkamatud jõupingutused tasusid end lõpuks ära.

1831.aastal ebaõnnestus ta ettevõtluses.

1832. aastal ei valitud teda seadusandlikusse kogusse.

1833. aastal tabas teda ettevõtluses teine ebaõnnestumine.

1836. aastal sai ta närvivapustuse.

1838. aastal ei valitud teda spiikriks.

1840. aastal ei saanud ta valijameheks.

1843. aastal ei valitud teda kongressi.

1848. aastal ei valitud teda kongressi.

1855. aastal ei valitud teda senatisse.

1856. aastal ei valitud teda asepresidendiks.

1858. aastal ei valitud teda senatisse.

1860. aastal valiti ta lõpuks presidendiks.

Ehk mõistad sa nüüd, miks inimesi, keda iseloomustab selline hea omadus nagu usinus, saadab tavaliselt edu. Usinast inimesest saab kindlasti see, kellel on.

HEA OMADUS: USK

Usk on kindel veendumus sellest, millele ei ole tõestust. See on ka usk Jumalasse.

Kuus asja, mida sa peaksid teadma usu kohta

1. 	Usk on isikuomadus, mis aitab ületada suuri probleeme ja takistusi.„Tõesti, ma ütlen teile, kes iganes ütleb tollele MÄELE: „Kerki ja kukuta end merre!” ega kõhkle oma südames, vaid usub, et see, mis ta räägib, sünnib, siis see saabki talle!” (Mk 11:23)

	Need, kellel on usk, suudavad liigutada mägesid. Mägi tähistab suurt probleemi. Usk on hea omadus, mis aitab liigutada mägesid ja saada selleks, kellel on. Suured saavutused on tihtipeale suured võidud ületamatute takistuste üle.

2. 	Usk on isikuomadus, mis annab inimesele tunnistuse. „Selle kohta on ju esivanemad saanud tunnistuse” (Hb11:2).

	Küllust tõendava tunnistuse saamiseks tuleb sul olla keskmisest veidi arukam. Sa pead oskama näha seost heade omaduste ja jõukuse vahel. Piibel õpetab meile, et tunnistuse said inimesed, kes uskusid. Headest, usuga täidetud inimestest, kes uskusid nägemusi enne, kui need said tegelikkuseks, räägitakse tavaliselt head. Sul ei lähe kunagi meelest inimesed, kes uskusid sinusse enne, kui asjad laabusid. Sinu elust käib läbi inimesi, kellel ei ole sinusse ega sinu nägemusse usku. Sellised inimesed ei saa tunnistust. Tunnistus on neile, kes usuvad nähtamatut.

3.	Usk on isikuomadus, mis muudab inimese võidukaks.

	„Jah, igaüks, kes on sündinud Jumalast, võidab ära maailma. Ja see ongi võit, mis on võitnud ära maailma – meie usk.” (1Jh5:4)

	Võit saab osaks neile, kes usuvad. Ilma usuta ei ole sa eales võidukas ega saa selleks, kellel on. Vajalik võit saabub usu kaudu Jumalasse.

4.	Usk on isikuomadus, mis teeb inimesest nägemuste nägija. „Usus jättis ta maha Egiptuse, kartmata kuninga raevu, sest otsekui NÄHES NÄHTAMATUT, püsis ta vaprana.” (Hb 11:27)

	Nägemuste nägija on keegi, kes näeb tulevikku. Ta näeb, millega mingi asi lõpeb.

	Usk on nähtamatute asjade tõendus. Ilma usuta ei saa ette kujutada head tulemust ega head tulevikku. Ilma usuta kuuleb sinu suust üksnes kaebusi, nurinat ja torinat. Sa ei näe iial suurepäraseid võimalusi, mida Jumal saab sulle anda. Kõikides oma kaalutlustes tugined sa ainult sellele, mis on nüüd ja praegu, sest sa ei näe nähtamatut. Mooses oli suur usumees. Ta püsis vapper ja oli edukas, sest ta nägi nähtamatut.

5.	Usk on isikuomadus, mis päästab inimese meeletusest. „Meeletu ütleb oma südames: „Jumalat ei ole!”” (Ps14:1)

	Meeletu ütleb, et Jumalat ei ole. Usk Jumalasse toob sind välja meeletusest ja teeb sind arukaks.

6.	Usk on isikuomadus, mis on Jumalale kõige rohkem meele järele. „Aga ilma usuta on võimatu olla meelepärane, ...” (Hb11:6)

	Millegipärast on nii, et ilma usuta on võimatu olla Jumalale meele järele. Et Jumalale meelepärane olla, pead sa olema positiivse suhtumisega, mõtlema õigesti ja eeldama head.

HEA OMADUS: VOORUS

Voorus on püüd teha seda, mis on hea ja õige, vältides halba.

Tuntud kardinaalvoorusi on kokku seitse. Neist neli on loomulikud voorused ja kolm teoloogilised voorused. Neli loomulikku voorust on õiglus, mõõdukus, kasinus ja vaprus. Kolm vaimset voorust on usk, lootus ja armastus.

Et teha elus seda, mis on õige, ja vältida halba, tuleb rakendada õiglust, mõõdukust, kasinust, vaprust, usku, lootust ja armastust. Vaprus kõneleb meelekindlusest, mis aitab vastu panna raskustele.

Neli asja, mida sa pead teadma vooruse (tubliduse) kohta

1.	Voorus on hea isikuomadus, mis aitab hoiduda kurjast. Vooruslik inimene on tubli, õiglane ja tugeva moraaliga.

„Kurjast hoidudes kiinduge HEASSE!”

Rm 12:9

2.	Voorus (tublidus) on isikuomadus, mis takistab inimesel arutult järele joosta vastassoo esindajatele. Rutt oli vooruslik naine. Ta keeldus järele jooksmast noortele meestele, hoolimata sellest, kas nad olid vaesed või rikkad. Ta tahtis teha seda, mis on õige. Paljud ei ole rikkad seetõttu, et nad jooksevad järele vastassoo esindajatele ning mitmesugused võlud, naudingud ja pettekujutelmad saavad neile hukatuseks.

„Siis ta ütles: „Õnnistagu sind Issand, mu tütar! Sa oled nüüd viimaks osutanud oma armastust paremini kui varem, et SA EI OLE JÄRELE JOOKSNUD NOORTELE MEESTELE, olgu nad vaesed või rikkad.




Ja nüüd, mu tütar, ära karda; kõik, mida sa soovid, ma teen sulle, sest mu rahva väravas teab igaüks, et SA OLED TUBLI NAINE!”

Rt 3:10-11

3.	Voorus (tublidus) on isikuomadus, mis muudab inimese tõeliselt abivalmiks. Voorus (tublidus) on isikuomadus, mis paneb sind tegema inimestele head, mitte halba. Vooruslik naine teeb oma mehele head ja mitte halba. Ilma vooruseta on ilus naine kasutu ringi liikuv objekt.

	Piibel ütleb, et ilu on tühine. Naine teeb mehele head üksnes siis, kui ta on vooruslik. Paljud naised teevad oma meestele halba, sest neil puudub voorus. Voorus erineb ilust märkimisväärselt. Ilu on kasutu, ent voorus on väärtuslik. Inimest, kes teeb teisele head, ootab tasu. Inimesest saab see, kellel on, kui talle tasutakse selle eest, et ta teeb head, mitte halba.

„TUBLI NAINE on palju enam väärt kui pärlid ... Kogu oma eluaja TEEB TA MEHELE HEAD ja mitte kurja.”

Õp 31:10

4.	Voorus (tublidus) on isikuomadus, mis muudab inimese töökaks, energiliseks ja ettevõtlikuks.Ainuke inimene, keda Piiblis nimetatakse vooruslikuks, on vooruslik naine, kellest räägitakse Õpetussõnade raamatu 31.peatükis. Tema põhiomadused olid töökus ja suur virkus. Ta tõusis vara, kääris käised üles ja hoolitses kogu majapidamise eest.

	Sama ei saa öelda paljude ilusate naiste kohta, kelle peamine saavutus on ennast üles lüüa ja välja näha aina kunstlikum. Nende ilu on fassaad, mis varjab nende tühjust. Nende ehitud välimus on märk pettusest, milleks tuleb selliste ebavooruslike tegelaste puhul valmis olla.

	Sind tabab suur üllatus, kui oled abielus inimesega, kes ei ole vooruslik. Sa oled tunnistaja laiskusele, tegevusetusele ja jõudeolekule. Ühtlasi jääb sul vajaka toidust, seksist ja muust, mis juhtub suletud uste taga. Pane tähele, kuidas vooruslik naine, kellest on juttu Õpetussõnade raamatu 31. peatükis, teeb kõvasti tööd ja vaatab, et tema perekonnal oleks kõik, mida vaja. Teda huvitab rohkem see, kuidas rahuldada oma perekonna vajadusi, kui see, kuidas võõrastele muljet avaldada.

	Vooruslik naine on siiras, loomulik ja ehtne.

	Järgmine lugu õpetab meile, kui oluline on teha seda, mis on hea ja õige. Selle tegemine, mis on hea ja õige, toob alati kaasa külluse. Voorus on hea omadus, mis teeb sinust selle, kellel on.

Chen Yi De

Üks vananev Kaug-Ida valitseja sai aru, et on tulnud aeg valida endale järeltulija. Selle asemel et valida järeltulija oma abiliste või laste seast, otsustas ta toimida teistmoodi. Ühel päeval kutsus ta kokku riigis elavad noored ja ütles: „Mul on aeg amet maha panna ja valida uus valitseja. Olen otsustanud, et selleks saab üks teie seast.”

Noored olid pahviks löödud. Valitseja jätkas: „Annan igaühele teist ühe seemne. See on väga eriline seeme! Soovin, et külvaksite seemne mulda, kastaksite seda ja tuleksite aasta pärast siia tagasi koos sellega, mille olete seemnest kasvatanud. Ma vaatan toodud taimed üle ja uus valitseja saab sellest, kelle taime ma välja valin!”

